CELEX: 31984R1005
Language: el
Date: 1984-04-10 00:00:00
Title: Κανονισμός (ΕΟΚ) αριθ. 1005/84 του Συμβουλίου της 10ης Απριλίου 1984 περί παρεκκλίσεως από το άρθρο 21 του κανονισμού (ΕΟΚ) αριθ. 1035/72 περί κοινής οργανώσεως αγοράς στον τομέα των οπωροκηπευτικών

Avis juridique important

|

31984R1005

Κανονισμός (ΕΟΚ) αριθ. 1005/84 του Συμβουλίου της 10ης Απριλίου 1984 περί παρεκκλίσεως από το άρθρο 21 του κανονισμού (ΕΟΚ) αριθ. 1035/72 περί κοινής οργανώσεως αγοράς στον τομέα των οπωροκηπευτικών  

Επίσημη Εφημερίδα αριθ. L 101 της 13/04/1984 σ. 0004 - 0004

***** ΚΑΝΟΝΙΣΜΟΣ (ΕΟΚ) αριθ. 1005/84 ΤΟΥ ΣΥΜΒΟΥΛΙΟΥ  της 10ης Απριλίου 1984  περί παρεκκλίσεως από το άρθρο 21 του κανονισμού (ΕΟΚ) αριθ. 1035/72 περί κοινής οργανώσεως αγοράς στον τομέα των οπωροκηπευτικών  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 2004/83 (2), και ιδίως το άρθρο 35,  την πρόταση της Επιτροπής,  Εκτιμώντας:  ότι η κοινοτική συγκομιδή των λεμονιών το 1983 ήταν σχετικά άφθονη σε σύγκριση με τη συγκομιδή της περασμένης περιόδου εμπορίας, με αποτέλεσμα να προβλέπονται σημαντικές αποσύρσεις από την αγορά·  ότι το άρθρο 21 του κανονισμού (ΕΟΚ) αριθ. 1035/72 καθόρισε τους προορισμούς των προϊόντων που αποτέλεσαν αντικείμενο παρεμβάσεως·  ότι, προκειμένου να βελτιωθούν οι συνθήκες επισιτισμού του πολωνικού λαού, ορισμένα κράτη μέλη έχουν ζητήσει να αποσταλούν στη χώρα αυτή, μέσω φιλανθρωπικών οργανισμών, τα αποσυρόμενα από την αγορά λεμόνια·  ότι μια τέτοια ενέργεια δεν προβλέπεται από το άρθρο 21 του κανονισμού (ΕΟΚ) αριθ. 1035/72· ότι, ωστόσο, λόγω των δυσκολιών επισιτισμού που αντιμετωπίζει ο πολωνικός λαός αφενός και του επιπέδου συγκομιδής λεμονιών εντός της Κοινότητας αφετέρου, είναι σκόπιμο να ληφθεί, κατ' εξαίρεση, μέτρο παρεκκλίσεως από το εν λόγω άρθρο 21 που να επιτρέπει στα κράτη μέλη να παραδώσουν στους ανωτέρω οργανισμούς λεμόνια, τα οποία έχουν αποσυρθεί από την αγορά, προκειμένου να διανεμηθούν δωρεάν στην Πολωνία,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Κατά παρέκκλιση από το άρθρο 21 του κανονισμού (ΕΟΚ) αριθ. 1035/72, τα κράτη μέλη μπορούν, κατά την περίοδο εμπορίας 1983/84, να θέσουν στη διάθεση φιλανθρωπικών οργανισμών, αναγνωρισμένων για τον σκοπό αυτό, λεμόνια κοινοτικής καταγωγής, τα οποία έχουν αποσυρθεί από την αγορά, σύμφωνα με τον ανωτέρω κανονισμό, για δωρεάν διανομή στην Πολωνία.  2. Τα έξοδα διακινήσεως των λεμονιών που αναφέρονται στην παράγραφο 1, από τους τύπους παρεμβάσεως έως τους τόπους όπου θα παραδοθούν στους πολωνούς παραλήπτες, αναλαμβάνονται από τους φιλανθρωπικούς οργανισμούς που προβαίνουν στις ενέργειες αυτές.  3. Για τα λεμόνια που αποστέλλονται κατ' εφαρμογή της παραγράφου 1, δεν χορηγούνται οι επιστροφές κατά την εξαγωγή που καθορίζονται στον τομέα των οπωροκηπευτικών.  Άρθρο 2  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Λουξεμβούργο, 10 Απριλίου 1984.  Για το Συμβούλιο  Ο Πρόεδρος  C. CHEYSSON  (1) ΕΕ αριθ. L 118 της 20. 5. 1972, σ. 1.  (2) ΕΕ αριθ. L 198 της 21. 7. 1983, σ. 2.